CELEX: 62007TN0469
Language: el
Date: 2007-12-21 00:00:00
Title: Υπόθεση T-469/07: Προσφυγή της 21ης Δεκεμβρίου 2007 — Philips Lighting Poland και Philips Lighting κατά Συμβουλίου της Ευρωπαϊκής Ενώσεως

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/53
            
         Προσφυγή της 21ης Δεκεμβρίου 2007 — Philips Lighting Poland και Philips Lighting κατά Συμβουλίου της Ευρωπαϊκής Ενώσεως
   (Υπόθεση T-469/07)
   (2008/C 51/97)
   Γλώσσα διαδικασίας: η αγγλική
   Διάδικοι
   
      Προσφεύγουσες: Philips Lighting Poland S.A. (Pila, Πολωνία) και Philips Lighting BV (Eindhoven, Κάτω Χώρες) (εκπρόσωποι: L. Catrain González, δικηγόρος, και E. Wright, barrister)
   
      Καθού: Συμβούλιο της Ευρωπαϊκής Ενώσεως
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει τον προσβαλλόμενο κανονισμό στο σύνολό του ή στο μέτρο που θίγει τις προσφεύγουσες,
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες, που είναι παραγωγοί λαμπτήρων φθορισμού με ηλεκτρονικό κύκλωμα (CFL-i) εντός της Κοινότητας, ζητούν την ακύρωση του κανονισμού (ΕΚ) 1205/2007 του Συμβουλίου, της 15ης Οκτωβρίου 2007, για την επιβολή δασμού αντιντάμπινγκ στις εισαγωγές λαμπτήρων φθορισμού μικρού μεγέθους με ηλεκτρονικό κύκλωμα (CFL-i), καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11, παράγραφος 2, του κανονισμού (ΕΚ) 384/96 και την επέκταση του δασμού στις εισαγωγές του ίδιου προϊόντος που αποστέλλονται από τη Σοσιαλιστική Δημοκρατία του Βιετνάμ, την Ισλαμική Δημοκρατία του Πακιστάν και τη Δημοκρατία των Φιλιππίνων (1).
   Προς στήριξη του αιτήματός τους, οι προσφεύγουσες προβάλλουν ότι το Συμβούλιο παρέβη τα άρθρα 3, παράγραφος 1, 9, παράγραφος 4, και 11, παράγραφος 2, του βασικού κανονισμού (2) επιβάλλοντας δασμούς αντιντάμπινγκ παρά το ότι δεν αποδείχθηκε ότι η λήξη των μέτρων θα οδηγούσε πιθανόν στη συνέχιση ή την επανεμφάνιση ζημίας για την κοινοτική βιομηχανία.
   Οι προσφεύγουσες προβάλλουν περαιτέρω ότι το Συμβούλιο υπέπεσε σε πλάνη περί το δίκαιο διότι στηρίχθηκε στο άρθρο 9, παράγραφος 1, του βασικού κανονισμού σε κατάσταση η οποία δεν εμπίπτει εντός του πεδίου του άρθρου αυτού, αφού η καταγγελία που οδήγησε στην έρευνα δεν ανακλήθηκε.
   Τέλος, οι προσφεύγουσες επικαλούνται παράβαση του άρθρου 253 ΕΚ καθόσον ο βαλλόμενος κανονισμός δεν είναι επαρκώς δικαιολογημένος όσον αφορά το επίπεδο υποστηρίξεως εκ μέρους των κοινοτικών παραγωγών και το συμπέρασμα ως προς το κοινοτικό συμφέρον.
   
      (1)  ΕΕ 2007 L 272, σ. 1.
   
      (2)  Κανονισμός (ΕΚ) 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).